เอกสารแนบ 3 อื่น ๆ

-   รายงานของผู้สอบบัญชีรับอนุญาต

-   รายงานคณะกรรมการตรวจสอบ

รายงานของผู้สอบบัญชีรับอนุญาต

เสนอ ผู้ถือหุ้นของบริษัท ซิงเกอร์ประเทศไทย จำกัด (มหาชน)

ข้าพเจ้าได้ตรวจสอบงบดุลรวม ณ วันที่ 31 ธันวาคม 2547 และงบกำไรขาดทุนรวม
งบแสดงการเปลี่ยนแปลงส่วนของผู้ถือหุ้นรวม และงบกระแสเงินสดรวม
สำหรับปีสิ้นสุดวันเดียวของบริษัท ซิงเกอร์ประเทศไทย จำกัด (มหาชน) และบริษัทย่อย
และงบการเงินของเฉพาะบริษัท ซิงเกอร์ประเทศไทย จำกัด (มหาชน) สำหรับปีสิ้นสุด วันเดียวกัน
ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
ส่วนข้าพเจ้าเป็นผู้รับผิดชอบในการรายงานต่องบการเงินดังกล่าวจากผลการตรวจสอบของข้าพเจ้า
งบการเงินรวมของบริษัท ซิงเกอร์ประเทศไทย จำกัด (มหาชน) และบริษัทย่อย
และงบการเงินเฉพาะบริษัทสำหรับปีสิ้นสุดวันที่ 31 ธันวาคม 2546 ตรวจสอบโดยผู้สอบบัญชีอื่น
ตามรายงานลงวันที่ 13 กุมภาพันธ์ 2547 ซึ่งแสดงความเห็นอย่างไม่มีเงื่อนไข

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไปซึ่งกำหนดให้ข้าพเจ้าต้องวางแผนและปฏิบัติงานเพื่อให้ได้ความเชื่อมั่นอย่างมีเหตุผลว่างบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน
การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญ
ซึ่งผู้บริหารเป็นผู้จัดทำขึ้นตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม
ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

ข้าพเจ้าเห็นว่า งบการเงินข้างต้นนี้แสดงฐานะการเงินรวม ณ วันที่ 31 ธันวาคม 2547
ผลการดำเนินงานรวม และกระแสเงินสดรวม สำหรับปีสิ้นสุดวันเดียวกันของบริษัท
ซิงเกอร์ประเทศไทย จำกัด (มหาชน) และบริษัทย่อย และฐานะการเงิน
ผลการดำเนินงานและกระแสเงินสดเฉพาะบริษัท ซิงเกอร์ประเทศไทย จำกัด (มหาชน)
สำหรับปีสิ้นสุดวันเดียวกันโดยถูกต้องตามที่ควรในสาระสำคัญตามหลักการบัญชีที่รับรองทั่วไป

(นายสันติ พงค์เจริญพิทย์)

ผู้สอบบัญชีรับอนุญาต

เลขทะเบียน 4623

บริษัท เคพีเอ็มจี ภูมิไชย สอบบัญชี จำกัด

กรุงเทพมหานคร

11 กุมภาพันธ์ 2548

รายงานคณะกรรมการตรวจสอบ

  คณะกรรมการตรวจสอบ บริษัท ซิงเกอร์ประเทศไทย จำกัด (มหาชน)
  ประกอบด้วยคณะกรรมการที่เป็นอิสระจากการบริหารงานของบริษัทจำนวน 3 ท่าน ดังนี้

  นายอุดม ชาติยานนท์ ประธานกรรมการตรวจสอบ

  นายปลิว มังกรกนก กรรมการตรวจสอบ

  นายสาระ ล่ำซำ กรรมการตรวจสอบ

โดยมีนายไพฑูรย์ ศุกร์คณาภรณ์ เป็นเลขานุการคณะกรรมการตรวจสอบ
กรรมการทุกท่านในคณะกรรมการตรวจสอบมีคุณสมบัติตามที่ตลาดหลักทรัพย์แห่งประเทศไทยกำหนด

คณะกรรมการตรวจสอบได้รับมอบหมายจากคณะกรรมการของบริษัทให้กำกับดูแลงบการเงินและงบการเงินรวมของบริษัทให้มีการปฏิบัติตามมาตรฐานบัญชีที่เหมาะสมกับการดำเนินธุรกิจ
สอบทานให้บริษัทมีการรายงานทางการเงินอย่างถูกต้องและเพียงพอ
มีระบบการควบคุมภายในและการตรวจสอบภายในที่เหมาะสมและมีประสิทธิภาพ
มีการปฏิบัติตามกฎหมายว่าด้วยหลักทรัพย์และตลาดหลักทรัพย์ มีการเปิดเผยข้อมูลอย่างเพียงพอ
ให้ความเห็นในการคัดเลือกและเสนอแต่งตั้งผู้สอบบัญชีของบริษัทรวมทั้งหน้าที่อื่นๆ
ตามที่คณะกรรมการบริษัทมอบหมายพร้อมทั้งให้ความสำคัญกับการปฏิบัติตามจริยธรรม
ความโปร่งใสและสามารถตรวจสอบได้

ในปี 2547 คณะกรรมการตรวจสอบได้มีการประชุมรวม 4 ครั้งโดยร่วมกับผู้ตรวจสอบภายใน
ผู้สอบบัญชี พร้อมทั้งเชิญฝ่ายบริหารเข้าร่วมประชุมตามวาระอันควร
เพื่อสอบทานรายงานทางการเงิน
แลกเปลี่ยนข้อคิดเห็นและให้ข้อเสนอแนะที่เป็นประโยชน์ทั้งในด้านการวิเคราะห์วิจารณ์ถึงที่มาของข้อมูลในงบการเงินรายไตรมาสและงบการเงินประจำปี
2547 อย่างเป็นอิสระ
เพื่อให้รายงานทางการเงินได้จัดทำอย่างถูกต้องตามหลักการบัญชีที่รับรองโดยทั่วไป
มีการเปิดเผยข้อมูลอย่างเพียงพอ และมิได้มีการปฏิบัติใดๆ
อันเป็นการขัดแย้งกับข้อบัญญัติของกฎหมาย
พร้อมทั้งได้มีการรายงานผลการประชุมของคณะกรรมการตรวจสอบต่อคณะกรรมการบริษัททราบทุกครั้งที่มีการประชุมซึ่งสามารถสรุปเป็นประเด็นสำคัญๆ
ได้ดังต่อไปนี้:-

-   สอบทานงบการเงินรายไตรมาส และประจำปีก่อนที่จะนำเสนอให้คณะกรรมการบริษัทพิจารณา

-   พิจารณาและให้คำแนะนำในการตั้งสำรองสินค้าเสื่อมคุณภาพ

-   ติดตามเรื่องการจัดทำบัญชีรับรู้รายได้จากดอกเบี้ยของธุรกิจ สินเชื่อส่วนบุคคล
    ให้เป็นไปตามระเบียบของสำนักงานคณะกรรมการกำกับหลักทรัพย์และตลาดหลักทรัพย์ (กลต.)

-   ติดตามเรื่องการจัดตั้งสหกรณ์ออมทรัพย์ ของพนักงานบริษัทฯ

-   ติดตามผลความคืบหน้าของโครงการปรับปรุงระบบสารสนเทศของบริษัท ฯ

-   ติดตามผลการดำเนินงานและการชำระบัญชีของบริษัทย่อยที่ไม่ได้ดำเนินงานแล้ว

-   และมอบหมายให้ฝ่ายตรวจสอบภายในเข้ามีส่วนร่วมในการติดตามและสนับสนุนการจัดทำโครงการระบบสารสนเทศดังกล่าว

-   ติดตามผลการปฏิบัติงานพร้อมทั้งให้คำแนะนำเพื่อพัฒนางานของฝ่ายตรวจสอบภายใน

  สำหรับรอบปีบัญชี 2548 คณะกรรมการตรวจสอบได้เสนอต่อคณะกรรมการบริษัท
  ให้เสนอต่อที่ประชุม ผู้ถือหุ้นให้แต่งตั้ง บริษัท เคพีเอ็มจี ภูมิไชย สอบบัญชี จำกัด
  เป็นผู้สอบบัญชีของบริษัทอีกวาระหนึ่ง

วันที่ 21 กุมภาพันธ์ พ.ศ. 2548

  ในนามคณะกรรมการตรวจสอบ

นายอุดม ชาติยานนท์

  ประธานคณะกรรมการตรวจสอบ

  บริษัท ซิงเกอร์ประเทศไทย จำกัด (มหาชน)